After Hours (albumas)
After Hours – ketvirtasis kanadiečių atlikėjo The Weeknd studijinis albumas, išleistas 2020 m. kovo 20 d. Prieš albumo išleidimą The Weeknd patvirtino, jog „After Hours“ smarkiai skirsis nuo anksčiau išleisto albumo „Starboy“ (2016) – jame išnaudojami synthpop ir new wave garsai, palaikoma psichodeliška atmosfera. Albumui pristatyti išleisti keturi singlai: „Heartless“, „Blinding Lights“, „In Your Eyes“ ir „Save Your Tears“. Albumas susilaukė teigiamų kritikų įvertinimų ir buvo komerciškai sėkmingas visame pasaulyje. Per pirmąją savaitę JAV parduota per 444 tūkstančiai kopijų ir jis debiutavo pirmojoje „Billboard 200“ reitingo vietoje, tapdamas ketivrtuoju atlikėjo įrašu, pasiekusiu šią viršūnę. 2022 m. gruodžio mėnesio duomenimis, šalyje parduota per tris milijonus kopijų ir albumas tapęs triskart platininiu. „After Hours“ taip pat pasiekė aukštas daugelio kitų reitingų vietas, tarp jų – ir pirmosios vietos Jungtinėje Karalystėje bei Lietuvoje.